Статистикайи агвар аркьаягъилди, хье халкьди гIедат хьуна ппара алучIай ая хизанар ухIас: хье муниципалитетиъ ппара некехIера аркай аме, чIукь тIалакьара э аяф, ппара шиниквара рухай аме.
Мишттин курарихъас ахъакьуне хье райондин ЗАГСунин хIатти. Гин чIаларилди хье райондиъ хуна ая 85 шиниккв. КIиркIара шибера сасумади суман хьуна ая. Дадар-бабарин яшра шиникквар рухаттарин чIукь хIа хьуне ая руха, шиникквар 18 исалас 40 ис хьуттари.
Сафия, Хадиджа, Амина, Айша, Фатима хъара Сумая шиберил ке алиян ттурар э. Шиниккварил ппара алиянде — Мухаммад, Рамазан, Умар хъара Абубакр.
НикехIер акьуне 23 хизанди, хIа пай садпегелай акьуттар. Ттиан исара са-Iуд хьуна ая цIая хизанар акьуттар.
Шуварис ве, хизанар аркьа хIурариас хIурариди, джуре районариас, джуре районариди, джуре хIукуматаридиракегьей ве сустти, тисариасра гъа. НикехI аркьаттарин яш вартт идедегьен хизанара цIуппе ве.
Алттушу иса цIакин аркьай кеджигьил сусан хьуна йуи цIеяри ис, кеджигьил наврузбеген къадар. Ке ппара цIакIин аркьа вазар э гIулин вазар. Аркьай авейдава рамазандин ваз алчархьу вахтари.
ЗАГСуниди заявление ицIангуна батIарди ишкилар йирхIуна, видеобуриас аттивуна акьас алучIа хьеттари. ХIа пай арабуриъ хьира шуван фамили гъуланде.
Мишттин шад курарихъ пушмал курара хъуве. Алттушу иса тIалакьар хьуна 12 хизан далгъуне. Ге 30 % дегьен ге иса акьу некехIерин тIалакьарин э. Мишттин гьава э духIуба давай са-Iу исдегьене.
ХIапай хизан далгъуб ве хизан акьу садпе иса. Тахсир э пуларин курар, хал хъудахьуб, шував кар фадахьуб, дадар-бабар гIачишиб. ЗАГСуни ппара кар аркьай ая гишттинттарихъайра. Сад сайигьас гьайчIвасе агъай адегуна хизанар, са-сагелай хьунара мишттин чIирхIе кар маркьа, шиниквар гIеджиз маркьа пуна хаб гьикай аве.
Дахичира хье хьалкьра бицIиф э, шиниквара алтухъ ппара дарухай аягуна хизанар далгъуб кацIра ккандава хье касиб халкьдис. УхI чве хизанар багайин ягъа пушмал дахьас!
К.Мирзоев